Komisijos reglamentas (EB) Nr. 2105/2001
2001 m. spalio 26 d.
iš dalies keičiantis Reglamento (EB) Nr. 1093/2001 nuostatas dėl kanapių importo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. liepos 27 d. Tarybos reglamentą (EB) Nr. 1673/2000 dėl bendro pluoštinių linų ir kanapių rinkų organizavimo [1], ypač į jo 9 ir 14 straipsnius,
kadangi:
(1) Komisijos reglamente (EB) Nr. 1093/2001 [2], iš dalies pakeičiančiame Reglamentą (EB) Nr. 245/2001 [3], nustatantį išsamias Reglamento (EB) Nr. 1673/2000 taikymo taisykles, yra nustatytos naujos kanapių importo taisyklės. Reglamento (EB) Nr. 1093/2001 2 straipsnis nustato, kad tos taisyklės turi būti taikomos nuo 2001 m. lapkričio 1 d.
(2) Kuriant naująsias kanapių importo taisykles atitinkančias nacionalines priemones, reikia iš esmės pakeisti nacionalinės teisės aktus, administracines ir praktines nuostatas. Dėl to kai kurios valstybės narės gali negarantuoti, kad naujosios taisyklės taikomos nuo numatytos datos, t. y. nuo 2001 m. lapkričio 1 d. Valstybėms narėms reiktų skirti pakankamai papildomo laiko siekiant užtikrinti, kad taisyklės vienodai įsigaliotų tuo pačiu laiku, todėl naujųjų taisyklių taikymui turėtų būti nustatyta nauja data, t. y. 2002 m. gegužės 1 d. Dėl to iki ankstesnės datos galiojusios kontrolinės priemonės turi būti ir toliau taikomos iki 2002 m. balandžio 30 d.
(3) Šiame reglamente numatytos priemonės atitinka Natūralių pluoštų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1093/2001 2 straipsnyje vietoje datos "2001 m. lapkričio 1 d." įrašoma "2002 m. gegužės 1 d.", o vietoje "2001 m. spalio 31 d." įrašoma "2002 m. balandžio 30 d."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. spalio 26 d.